text: Et cil maintenant dit li a :
   "K'en ce chastel est establi
   Que, quant chevaliers par iki
   Passoit, puis qu'il estoit armez
   Et en ce chastel ert entrez
   Pour herbergier, que par droiture
   Perdoit cheval et armeüre,
   Ou il, cors à cors, trestous seus,
   PageV02P017
   Devoit combatre contre aus II,
   Dont li sires de ce chastel
   Qui a à non Durbans Dabel
   lert li uns des II que je di ;
   L'autre vous nommerai aussi :
   Il a à non Sartans de Satre.
   À ces II vous convient combatre,
   Puis k'embatus estes céens.
   Pour ce vous ouvrirent les gens
   De ce chastel si tost la porte,
   Que bien est venus qui aporte ;
   Car bien cuident estre certain
   Que lor soit cheü en la main
   Vostre armeüre et vos destriers.
   Pour ceste raison volentiers
   Vous laissierent céens entrer ;
   Car il i cuident conquester.
   Mains chevaliers s'est embatus
   En ce chastel, qui combatus
   S'est à ces II que je vous di ;
   Mais ains nus ne s'i combati
   Cui ne couvenist, sans douter,
   Morir ou recréant clamer.
   Mais trois jours de respit aurés
   De combatre, se vous voulés."
  